Is dit 'n spoedkamera . . . of nie? | Netwerk24
Deur Roshé Taka 31 Augustus 2019 10:52
Het jy al remme aangeslaan omdat jy 'n verkeersbeampte met 'n spoedkamera gewaar?
Wel, dalk was dit nie eens 'n regte verkeersbeampte nie, maar een van die verkeersafdeling van Kaapstad se Mock-beamptes.
Mock is 'n lewensgrootte foto op 'n dun metaalplaat van 'n verkeersbeampte by 'n spoedkamera wat juis bedoel is om bestuurders skrik op die lyf te jaag.
Die Mock-beampte.Foto: Verskaf
Richard Coleman, woordvoerder van die Kaapstad-verkeersafdeling, sê dié "beampte" is al sedert September 2017 langs die Kaapse paaie werksaam, en sedertdien is nog twee "beamptes" aangestel om haastige Kapenaars stadiger te laat ry.
"Hulle is daar om kalmte te bring. As mense hulle sien, ry hulle outomaties stadiger," sê Coleman.
Voertuigbestuurders moet egter nie te houtgerus raak nie want daar is altyd 'n regte beampte in die omgewing of aan die oorkant van die pad.
"'n Beampte sal sy kamera aan die een kant van die pad sit en vir Mock aan die ander kant."
Nie net is die beamptes altyd naby nie, maar hulle maak ook seker dat niks met die Mock-beampte gebeur nie, sê Coleman.
Volgens hom is die verkeersafdeling nie bekommerd daaroor dat mense nou deur die media bewus gemaak word dat Mock nie 'n regte beampte is nie.
"Mense sal nie weet of dit 'n regte beampte of Mock is nie, want Mock is 'n springlewendige beampte wat deel is van die verkeerspan. Mense moet maar steeds versigtig wees."